«Бжэ зэIухахэм я махуэр»
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетыр ящыщщ Кавказ Ищхъэрэм и еджапIэ нэхъыфIхэм. Абы щеджэ студентищэхэм щIэныгъэ куу зэрырагъэгъуэтыным хущIокъу егъэджакIуэхэр, IэщIагъэлIхэр. Университетым иIэ къудамэхэмрэ абы щызэфIах егъэджэныгъэ унэтIыныгъэхэмрэ щыгъуазэ хуащI республикэм и курыт школхэм я класс нэхъыжьхэм щIэс ныбжьыщIэхэр.
Онлайн щытыкIэм иту нобэ йокIуэкI «Бжэ зэIухахэм я махуэр». Дапщэщи хуэдэу, ар къызыхуэтыншэу къыщызэрагъэпэщащ университетым. ШколакIуэхэм къыхахыну IэщIагъэмрэ зыхуеджэну унэтIыныгъэмкIэ чэнджэщ щхьэпэхэр щрату, Iуэхум жыджэру хэтщ КъБКъУ-м и щIэныгъэ лабораторэхэр, еджапIэ центрхэр. Ар IэмалыфIщ ныбжьыщIэхэр IэщIагъэхэм дебгъэхьэхынымкIэ, я къэкIуэнур зыхуэдэ хъунур нэхъ пасэу яубзыхунымкIэ. Iуэхугъуэм теухуа хъыбар-хэр нэхъапэIуэкIэ щагъэIуауэ щытащ университетым и сайтым. YouTube-м и Iэмалхэр къагъэсэбэпу, KBSUTV livestream каналым зыпащIэурэ, «бжэ зэIухахэм» цIыху куэд кърихьэлIащ: еджакIуэхэри, адэ-анэхэри, егъэджакIуэхэри.
Мы Iуэхугъуэ щхьэпэм къызэщIиубыдэхэм ящыщщ университетым щекIуэкI хабзэ дерс зэIухахэр къэгъэлъэгъуэныр, студентхэр зыхурагъаджэ IэщIагъэхэмрэ зэрырагъаджэ программэхэмрэ ныбжьыщIэ-хэр щыгъуазэ хуэщIыныр. КъинэмыщIауэ, ныбжьыщIэхэм папщIэ онлайну къызэрагъэпэщ экскурсиехэр, джэгукIэ зэмылIэужьыгъуэ-хэр, зэпеуэхэр, «стIол хъурей» зэIущIэхэр, проект хьэлэмэтхэм я презентацэхэр, нэгъуэщIхэри.
Псори зэхэту школакIуэхэм папщIэ ягъэхьэзыращ Iуэхугъуэ 40-м щIигъу къыщагъэлъэгъуа, абыхэм щытепсэлъыхь программэ хэха. Лэжьыгъэм жыджэру хэтщ КъБКъУ-м ныбжьыщIэхэр еджапIэ нэхъыщхьэм хуэгъэхьэзырынымкIэ и къудамэм и IэщIагъэлIхэр. КъБКъУ-м илъэс къэс иригъэкIуэкI хабзэ а лэжьыгъэр хуабжьу щхьэ-пэщ курыт школыр мы гъэ еджэгъуэм и кIэм къэзыухыу адэкIи зи щIэныгъэм хэзыгъэхъуэну зи мурад ныбжьыщIэхэмкIэ. Абыхэм я дежкIэ «бжэ зэIухахэр» Iэмал хъарзынэщ къыхахыну IэщIагъэхэм нэхъ пасэу егупсысынымкIэ, еджэныгъэм епха Iуэхугъуэхэми нэхъ гъунэгъуу щыгъуазэ зыхуэщIынымкIэ.
ЖЫЛАСЭ Маритэ.
